**Karmen Joller**

Sotsiaalminister

Sotsiaalministeerium Teie: 14.11.2025 nr 1.2-2/109-1 Meie: 21.11.2025 nr 187-2B

**Eelnõu osaline mittekooskõlastamine**

Täname, et saatsite Eesti Haiglate Liidule (edaspidi EHL) kooskõlastamiseks Vabariigi Valitsuse määruse „Tervisekassa tervishoiuteenuste loetelu” eelnõu, tervise- ja tööministri 20. detsembri 2018. a määruse nr 72 „Kiirabi ja meditsiinilise kaugkonsultatsiooni teenuse eest tasumise tingimused ja kord” eelnõu, sotsiaalministri 19. jaanuari 2007. a määruse nr 9 „Tervisekassa poolt tasu maksmise kohustuse ülevõtmise kord“ eelnõu ja sotsiaalministri 21. aprilli 2018. a määruse nr 17 „Sotsiaalministeeriumi korraldatavate elutähtsate teenuste kirjeldus ja toimepidevuse nõuded“ eelnõu.

Alljärgnevalt edastame EHL tagasiside esitatud määruste eelnõude kohta.

1. Peame vajalikuks märkida, et hindade ajakohastamisse kaasatud referentshaiglad ei saanud enne eelnõude kooskõlastusringile saatmist lubatud korras teavet lõplikult kinnitatavate hindade kohta. EHL peab oluliseks, et hindade uuendamise protsess oleks edaspidi läbipaistvam ning partneritele kokkulepetele vastavalt kommunikeeritud.
2. Juhime tähelepanu, et Sotsiaalministri 19. jaanuari 2007. a määrus nr 9 „Tervisekassa poolt tasu maksmise kohustuse ülevõtmise kord” lisas 3 on jäänud uuendamata patoloogia hinnad.
3. Sotsiaalministri 19. jaanuari 2007. a määruse nr 9 „Tervisekassa poolt tasu maksmise kohustuse ülevõtmise kord“ muudatuse kohaselt asendatakseparagrahvi 41 lõike 2 punktis 1 tekstiosa *„21 eurot ja 72 senti“* tekstiosaga „*27 eurot ja 55 senti“* ja paragrahvi 41 lõike 2 punkt 3 sõnastatakse järgmiselt *„õe brutopalk on 14 eurot ja 62 senti tunnis“.*

**Neid eelnõu punkte ei ole EHL-il võimalik kooskõlastada** järgnevatel põhjustel:

Eelnõus kirjeldatud, perearstidele (ligi 27%) ja pereõdedele (20%), hüppelist palgakomponendi tõusu andvaid hinnasisendite muudatusi ei ole meile teadaolevalt läbi arutatud ei Tervisekassa tervishoiuteenuste loetelu komisjonis ega ka Tervisekassa nõukogule strateegilistes küsimustes nõuandvas komisjonis.

Sellega seoses juhime ühtlasi tähelepanu ka asjaolule, et 22.märtsil 2025 sõlmitud kollektiivlepingu sõlmimise eelduste loomise kokkulepet sõlmides oleme kollektiivlepingu läbirääkimiste osapoolte, Tervisekassa ja riigi esindajana Sotsiaalministeeriumiga ühiselt kokku leppinud alljärgnevas: (väljavõte leppest):

*„7. Tervishoiuteenuste piirhindade sisendite ja hinnamudelis sisalduvate ressursside muutmisel kaasatakse aruteludesse ning kokkulepete sõlmimisse kollektiivleppe osapoolte esindajad.*

*8. Osapooled kooskõlastavad eelnevalt omavahel potentsiaalsed kokkulepped kolmandate osapooltega tervishoiupoliitiste eesmärkide osas ja lepivad need kokku kolmepoolse partnerluse põhimõtteid arvestades.*

*9. Kõik käesoleva leppe punktide täitmisel tekkida võivad küsimused lahendatakse samuti kolmepoolse partnerluse põhimõtteid arvestades.*

*10. Osapooled hindavad regulaarselt leppe tingimuste täitmist ja mõju ning vajadusel lepivad kokku täiendavates meetmetes.”*

EHL peab oluliseks, et kooskõlastusringile saadetud eelnõudes sisalduvad muudatused oleksid eelnevalt partneritega läbi arutatud ja kooskõlastatud ning rakendatud kooskõlas kollektiivlepingu sõlmimise eelduste loomise kokkuleppes sätestatud põhimõtetega.

Kõiki tervishoiuvaldkonna osapooli läbipaistvatel alustel kaasav koostöö on meie sektori toimimise nurgakivi. EHL hinnangul on täna kõige olulisen koht, kuhu on tarvis täiendavaid ressursse leida, erakorralise abi tagamine.

Lugupidamisega

/allkirjastatud digitaalselt/

Urmas Sule

Juhatuse esimees